title: Odluka Vijeća (EU) 2021/1918 od 28. listopada 2021. o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Protokola 31. o suradnji u posebnim područjima izvan četiriju sloboda i Protokola 37. koji sadržava popis predviđen člankom 101. uz Sporazum o EGP-u (Svemirski program Unije) (Tekst značajan za EGP)

text:
                  4.11.2021

                  HR

                  Službeni list Europske unije

                  L 389/19

         ODLUKA VIJEĆA (EU) 2021/1918
         od 28. listopada 2021.
         o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Protokola 31. o suradnji u posebnim područjima izvan četiriju sloboda i Protokola 37. koji sadržava popis predviđen člankom 101. uz Sporazum o EGP-u (Svemirski program Unije)
         (Tekst značajan za EGP)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 189. stavak 2. u vezi s člankom 218. stavkom 9.,
         uzimajući u obzir Uredbu Vijeća (EZ) br. 2894/94 od 28. studenoga 1994. o rješenjima za provedbu Sporazuma o Europskom gospodarskom prostoru (1), a posebno njezin članak 1. stavak 3.,
         uzimajući u obzir prijedlog Europske komisije,
         budući da:

                     (1)

                     Sporazum o Europskom gospodarskom prostoru (2) („Sporazum o EGP-u”) stupio je na snagu 1. siječnja 1994.

                     (2)

                     Na temelju članka 98. Sporazuma o EGP-u Zajednički odbor EGP-a može odlučiti izmijeniti, među ostalim, Protokol 31. o suradnji u posebnim područjima izvan četiriju sloboda („Protokol 31.”) i Protokol 37. koji sadržava popis predviđen člankom 101. („Protokol 37.”) uz Sporazum o EGP-u,

                     (3)

                     Uredbu (EU) 2021/696 Europskog parlamenta i Vijeća (3) treba uključiti u Sporazum o EGP-u. Ova izmjena odnosi se samo na Norvešku i Island.

                     (4)

                     Protokol 31. i Protokol 37. uz Sporazum o EGP-u trebalo bi na odgovarajući način izmijeniti.

                     (5)

                     Stajalište Unije u okviru Zajedničkog odbora EGP-a trebalo bi se stoga temeljiti na nacrtu odluke Zajedničkog odbora EGP-a,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Zajedničkog odbora EGP-a o predloženoj izmjeni Protokola 31. o suradnji u posebnim područjima izvan četiriju sloboda i Protokola 37. koji sadržava popis predviđen člankom 101. uz Sporazum o EGP-u temelji se na nacrtu odluke Zajedničkog odbora EGP-a (4).

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 28. listopada 2021.

                  Za Vijeće

                  Predsjednik

               G. DOVŽAN

            (1)  SL L 305, 30.11.1994., str. 6.

            (2)  SL L 1, 3.1.1994., str. 3.

            (3)  Uredba (EU) 2021/696 Europskog parlamenta i Vijeća od 28. travnja 2021. o uspostavi Svemirskog programa Unije i osnivanju Agencije Europske unije za svemirski program te o stavljanju izvan snage uredaba (EU) br. 912/2010, (EU) br. 1285/2013 i (EU) br. 377/2014 i Odluke br. 541/2014/EU (SL L 170, 12.5.2021., str. 69.).

            (4)  Vidjeti dokument ST 12908/21 na http://register.consilium.europa.eu.


title: Odluka Vijeća (EU) 2021/1919 od 29. listopada 2021. o stajalištu koje treba zauzeti u ime Europske unije u pogledu donošenja odluke, u pisanom postupku, od strane sudionica Sporazuma o službeno podupiranim izvoznim kreditima o preispitivanju Sektorskog dogovora o izvoznim kreditima za projekte proizvodnje električne energije iz ugljena sadržanog u Prilogu VI. tom Sporazumu

text:
                  4.11.2021

                  HR

                  Službeni list Europske unije

                  L 389/21

         ODLUKA VIJEĆA (EU) 2021/1919
         od 29. listopada 2021.
         o stajalištu koje treba zauzeti u ime Europske unije u pogledu donošenja odluke, u pisanom postupku, od strane sudionica Sporazuma o službeno podupiranim izvoznim kreditima o preispitivanju Sektorskog dogovora o izvoznim kreditima za projekte proizvodnje električne energije iz ugljena sadržanog u Prilogu VI. tom Sporazumu
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Smjernice sadržane u Sporazumu o službeno podupiranim izvoznim kreditima („Sporazum”) Organizacije za gospodarsku suradnju i razvoj („OECD”), uključujući Sektorski dogovor o izvoznim kreditima za projekte proizvodnje električne energije iz ugljena („Sektorski dogovor”) sadržan u Prilogu VI. Sporazumu, prenesene su i stoga su postale pravno obvezujuće u Uniji Uredbom (EU) br. 1233/2011 Europskog parlamenta i Vijeća (1).

                     (2)

                     U skladu sa Sektorskim dogovorom, sudionice Sporazuma („sudionice”) u pisanom postupku donose odluku o preispitivanju Sektorskog dogovora s ciljem daljnjeg jačanja njegovih uvjeta kako bi se pridonijelo zajedničkom cilju suočavanja s klimatskim promjenama i nastavilo s postupnim smanjenjem službene potpore za elektrane na ugljen.

                     (3)

                     Odluka o preispitivanju Sektorskog dogovora trebala bi biti u skladu s međunarodnim obvezama Europske unije na temelju Pariškog sporazuma i s klimatskom politikom Unije.

                     (4)

                     Vijeće je u zaključcima o klimatskoj i energetskoj diplomaciji – ostvarivanje vanjske dimenzije europskog zelenog plana od 25. siječnja 2021. pozvalo na globalno postupno ukidanje subvencija za fosilna goriva štetnih za okoliš u jasnom vremenskom okviru te na odlučan i pravedan prijelaz prema klimatskoj neutralnosti u cijelom svijetu, uključujući postupno ukidanje ugljena s nesmanjenim emisijama u proizvodnji energije i, kao prvi korak, trenutačni prekid svakog financiranja nove infrastrukture za ugljen u trećim zemljama.

                     (5)

                     Primjereno je utvrditi stajalište koje treba zauzeti u ime Unije u pogledu donošenja odluke u pisanom postupku od strane sudionica, o preispitivanju Sektorskog dogovora jer će odluka sudionica biti obvezujuća za Uniju i moći će presudno utjecati na sadržaj zakonodavstva Unije na temelju Uredbe (EU) br. 1233/2011,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u pogledu donošenja odluke u pisanom postupku od strane sudionica, o preispitivanju Sektorskog dogovora o proizvodnji električne energije iz ugljena sadržanog u Prilogu VI. Sporazumu o službeno podupiranim izvoznim kreditima Organizacije za gospodarsku suradnju i razvoj, temelji se na stajalištu Europske unije (2).

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 29. listopada 2021.

                  Za Vijeće

                  Predsjednik

               G. DOVŽAN

            (1)  Uredba (EU) br. 1233/2011 Europskog parlamenta i Vijeća od 16. studenoga 2011. o primjeni određenih smjernica u području službeno podupiranih izvoznih kredita i o stavljanju izvan snage odluka Vijeća 2001/76/EZ i 2001/77/EZ (SL L 326, 8.12.2011., str. 45.).

            (2)  Vidjeti dokument ST 12623/21 na http://register.consilium.europa.eu.


title: Odluka Vijeća (EU) 2021/1920 od 28. lipnja 2021. o potpisivanju, u ime Unije, i privremenoj primjeni Sporazuma o zračnom prijevozu između Europske unije i njezinih država članica, s jedne strane, i Države Katara, s druge strane

text:
                  5.11.2021

                  HR

                  Službeni list Europske unije

                  L 391/1

         ODLUKA VIJEĆA (EU) 2021/1920
         od 28. lipnja 2021.
         o potpisivanju, u ime Unije, i privremenoj primjeni Sporazuma o zračnom prijevozu između Europske unije i njezinih država članica, s jedne strane, i Države Katara, s druge strane
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 5.,
         uzimajući u obzir prijedlog Europske komisije,
         budući da:

                     (1)

                     Vijeće je 7. lipnja 2016. ovlastilo Komisiju za otvaranje pregovora s Državom Katarom o Sporazumu o zračnom prijevozu. Pregovori su uspješno zaključeni parafiranjem Sporazuma o zračnom prijevozu između Europske unije i njezinih država članica, s jedne strane, i Države Katara, s druge strane („Sporazum”) 4. ožujka 2019.

                     (2)

                     Potpisivanje Sporazuma u ime Unije i njegova privremena primjena ne bi trebali utjecati na raspodjelu nadležnosti između Unije i njezinih država članica. Ovu Odluku ne bi trebalo tumačiti na način da se njome iskorištava mogućnost da Unija izvršava svoju vanjsku nadležnost u odnosu na područja obuhvaćena Sporazumom koja su u podijeljenoj nadležnosti, u mjeri u kojoj Unija tu nadležnost još nije izvršavala na unutarnjoj razini.

                     (3)

                     Sporazum bi trebalo potpisati i privremeno primjenjivati, do završetka postupaka potrebnih za njegovo stupanje na snagu,

               DONIJELO JE OVU ODLUKU:

            Članak 1.
            Odobrava se potpisivanje u ime Unije Sporazuma o zračnom prijevozu između Europske unije i njezinih država članica, s jedne strane, i Države Katara, s druge strane, podložno sklapanju navedenog Sporazuma (1).

            Članak 2.
            Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma u ime Unije.

            Članak 3.
            Sporazum se privremeno primjenjuje u skladu s njegovim člankom 29. stavkom 3. do završetka postupaka potrebnih za njegovo stupanje na snagu.

            Članak 4.
            Ova Odluka stupa na snagu na dan donošenja.

            Sastavljeno u Luxembourgu 28. lipnja 2021.

                  Za Vijeće

                  Predsjednica

               M. do Céu ANTUNES

            (1)  Vidjeti stranicu 3. ovoga Službenog lista.


title: Odluka Vijeća (EU) 2021/1923 od 4. studenoga 2021. o mjeri pomoći u okviru Europskog instrumenta mirovne pomoći za potporu izgradnji kapaciteta Oružanih snaga Bosne i Hercegovine

text:
                  5.11.2021

                  HR

                  Službeni list Europske unije

                  L 391/45

         ODLUKA VIJEĆA (EU) 2021/1923
         od 4. studenoga 2021.
         o mjeri pomoći u okviru Europskog instrumenta mirovne pomoći za potporu izgradnji kapaciteta Oružanih snaga Bosne i Hercegovine
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 28. stavak 1. i članak 41. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Odlukom Vijeća (ZVSP) 2021/509 (1) Europski instrument mirovne pomoći („Instrument”) uspostavljen je kako bi države članice financirale djelovanja Unije u okviru zajedničke vanjske i sigurnosne politike u cilju očuvanja mira, sprečavanja sukoba i jačanja međunarodne sigurnosti na temelju članka 21. stavka 2. točke (c) Ugovora. Posebno, u skladu s člankom 1. stavkom 2. točkom (b) podtočkom i. Odluke (ZVSP) 2021/509 iz Instrumenta se mogu financirati djelovanja za jačanje kapaciteta trećih država te regionalnih i međunarodnih organizacija povezanih s vojnim i obrambenim pitanjima.

                     (2)

                     Bosna i Hercegovina i dalje je jedna od najzagađenijih zemalja u svijetu kad je riječ o minsko-eksplozivnim sredstvima, što je prvenstveno posljedica sukoba od 1992. do 1995. Prisutnost minsko-eksplozivnih sredstava i neeksplodiranih ubojnih sredstava i dalje predstavlja velik problem za sigurnost te zemlje, izravna je prijetnja stanovništvu te ozbiljno otežava obnovu i gospodarski oporavak nakon sukoba. Takva sredstva ujedno su prijetnja osoblju raspoređenom u okviru zajedničke sigurnosne i obrambene politike (ZSOP) i drugom osoblju EU-a.

                     (3)

                     U Daytonskim mirovnim sporazumima, u Prilogu 1-A o vojnim aspektima mirovnog sporazuma i u uputama zapovjednika EUFOR-a strankama, u izmjeni 25. poglavlju 5., predviđa se obveza za tijela Bosne i Hercegovine u pogledu razminiranja. U Zakonu o obrani Bosne i Hercegovine protuminsko djelovanje navodi se kao jedna od pet glavnih zadaća Oružanih snaga Bosne i Hercegovine (OS BiH). OS BiH najveća je organizacija za razminiranje u Bosni i Hercegovini; standardni operativni postupci OS BiH usmjereni su na uklanjanje minsko-eksplozivnih sredstava i neeksplodiranih ubojnih sredstava i programe osposobljavanja za podizanje svijesti o rizicima minsko-eksplozivnih sredstava i neeksplodiranih ubojnih sredstava. Oni su usklađeni i sa standardima Bosne i Hercegovine za uklanjanje minsko-eksplozivnih i neeksplodiranih ubojnih sredstava i s relevantnim međunarodnim standardima, što uključuje Međunarodne standarde protuminskog djelovanja.

                     (4)

                     Prema Zaključcima Političkog i sigurnosnog odbora od 1. srpnja 2021. o strateškim smjernicama za Europski instrument mirovne pomoći za razdoblje od srpnja do prosinca 2021. ključni prioritet ostaje mjera pomoći za potporu OS BiH. Svrha mjere pomoći jest unaprijediti kapacitete OS BiH s ciljem njihove upotrebe u kontekstu sudjelovanja Bosne i Hercegovine u vojnim misijama ZSOP-a, ne dovodeći u pitanje druge potpore razminiranju koje financira Europska unija ni humanitarno razminiranje općenito.

                     (5)

                     U svojem redovitom šestomjesečnom izvješću o operaciji Althea Visoki predstavnik Unije za vanjske poslove i sigurnosnu politiku („Visoki predstavnik”) dosljedno je isticao potrebu za pružanjem pomoći Deminerskoj bojni OS BiH.

                     (6)

                     Pri predstavljanju 36. šestomjesečnog izvješća o operaciji EUFOR Althea 9. rujna 2021. Politički i sigurnosni odbor (PSO) napomenuo je da i dalje postoji hitna potreba za pronalaženjem rješenja za unaprjeđenje operativne sposobnosti Deminerske bojne OS BiH. U tu je svrhu PSO pozvao Visokog predstavnika da radi razmatranja predstavi prijedloge, uključujući prijedloge u okviru Instrumenta.

                     (7)

                     Vijeće je 18. listopada 2021. usvojilo Zaključke o Bosni i Hercegovini/operaciji EUFOR Althea u kojima se tijela Bosne i Hercegovine potiču da, uz potporu međunarodne zajednice, pojačaju svoje napore usmjerene na daljnje zbrinjavanje viška streljiva, oružja i eksploziva te na humanitarno razminiranje.

                     (8)

                     U dopisu od 8. siječnja 2020. upućenom zapovjedniku EUFOR-a ministar obrane Bosne i Hercegovine zatražio je hitnu potporu za OS BiH u obliku ključne opreme za razminiranje ističući da je postojeća oprema izuzetno zastarjela i da nije moguće ispuniti postavljeni cilj potpunog razminiranja zemlje do 2027.

                     (9)

                     U dopisu od 7. listopada 2021. upućenom Visokom predstavniku Ministarstvo obrane Bosne i Hercegovine ponovno je od Unije zatražilo da podupre OS BiH u nabavi ključne opreme za razminiranje kako bi se poboljšala učinkovitost aktivnosti razminiranja koje provodi OS BiH.

                     (10)

                     Mjera pomoći provodit će se uz uvažavanje načela i zahtjeva utvrđenih u Odluci (ZVSP) 2021/509, osobito usklađenosti sa Zajedničkim stajalištem Vijeća 2008/944/ZVSP (2), te u skladu s Pravilima za izvršavanje prihoda i rashoda koji se financiraju u okviru Instrumenta.

                     (11)

                     Vijeće ponovno potvrđuje svoju odlučnost u zaštiti, promicanju i ostvarivanju ljudskih prava, temeljnih sloboda i demokratskih načela, jačanju vladavine prava i dobrog upravljanja u skladu s Poveljom Ujedinjenih naroda, Općom deklaracijom o ljudskim pravima i međunarodnim pravom, posebno međunarodnim pravom u području ljudskih prava i međunarodnim humanitarnim pravom,

               DONIJELO JE OVU ODLUKU:

            Članak 1.
            Uspostava, ciljevi, područje primjene i trajanje

               1.   Uspostavlja se mjera pomoći u korist Ministarstva obrane Bosne i Hercegovine („korisnik”) koja će se financirati u okviru Europskog instrumenta mirovne pomoći.

               2.   Cilj je mjere poboljšati i unaprijediti sposobnosti Deminerske bojne OS BiH osiguravanjem odgovarajuće opreme. Time će se doprinijeti tome da se Bosni i Hercegovini omogući da bolje zaštiti svoje civilno stanovništvo i poveća doprinos OS BiH vojnim operacijama i misijama ZSOP-a te će se istodobno ojačati euroatlanstka suradnja i suradnja s Ujedinjenim narodima poboljšanjem i unapređenjem sposobnosti Deminerske bojne OS BiH.

               3.   Kako bi se postigao cilj iz stavka 2., mjerom pomoći financiraju se sljedeće vrste opreme:

                           (a)

                           mobilnost: 34 transportna vozila (4×4);

                           (b)

                           potpora: 34 medicinska vozila (4×4);

                           (c)

                           tehnologija: 150 detektora metala.

               4.   Mjera pomoći traje 30 mjeseci od donošenja ove Odluke.

            Članak 2.
            Financijski aranžmani

               1.   Referentni financijski iznos namijenjen pokrivanju rashoda povezanih s mjerom pomoći iznosi 10 000 000 EUR.

               2.   Svim se rashodima upravlja u skladu s pravilima o izvršavanju prihoda i rashoda koji se financiraju u okviru Instrumenta.

               3.   Rashodi u okviru mjere pomoći prihvatljivi su za financiranje 48 mjeseci od donošenja ove Odluke.

            Članak 3.
            Aranžmani s korisnikom

               1.   Visoki predstavnik sklapa potrebne aranžmane s korisnikom kako bi se osiguralo da korisnik poštuje zahtjeve i uvjete utvrđene ovom Odlukom, što je uvjet za pružanje potpore u okviru mjere pomoći.

               2.   Aranžmani iz stavka 1. uključuju odredbe prema kojima je korisnik obvezan osigurati:

                           (a)

                           da Deminerska bojna OS BiH poštuje relevantno međunarodno pravo, osobito međunarodno pravo u području ljudskih prava i međunarodno humanitarno pravo;

                           (b)

                           pravilnu i učinkovitu upotrebu imovine dodijeljene u okviru mjere pomoći u svrhe za koje je dodijeljena;

                           (c)

                           odgovarajuće održavanje sve imovine dodijeljene u okviru mjere pomoći kako bi se osigurala njezina upotrebljivost i operativna dostupnost tijekom njezina vijeka trajanja;

                           (d)

                           da se imovina dodijeljena u okviru mjere pomoći neće izgubiti ili bez suglasnosti Odbora za Instrument osnovanog Odlukom (ZVSP) 2021/509 prenijeti na osobe ili subjekte koji nisu utvrđeni u aranžmanima na kraju njezina vijeka trajanja.

               3.   Aranžmani iz stavka 1. uključuju odredbe o suspenziji i ukidanju potpore u okviru mjere pomoći u slučaju da se utvrdi da je korisnik prekršio obveze predviđene u stavku 2.

            Članak 4.
            Provedba
            Visoki predstavnik odgovoran je za osiguravanje provedbe ove Odluke u skladu s Odlukom (ZVSP) 2021/509 i pravilima o izvršavanju prihoda i rashoda koji se financiraju u okviru Instrumenta te u skladu s integriranim metodološkim okvirom za procjenu i utvrđivanje potrebnih mjera i kontrola za mjere pomoći u okviru Instrumenta.

            Članak 5.
            Praćenje, kontrola i evaluacija

               1.   Visoki predstavnik osigurava praćenje korisnikova poštovanja obveza predviđenih u članku 3. Tim se praćenjem pruža uvid u kontekst i rizike od kršenja obveza predviđenih u članku 3. te se doprinosi sprečavanju takvih kršenja, što uključuje povrede međunarodnog prava u području ljudskih prava i međunarodnog humanitarnog prava od strane jedinica OS BiH koje primaju potporu u okviru mjere pomoći.

               2.   Kontrola opreme nakon otpreme organizirana je kako slijedi:

                           i.

                           provjera isporuke pri čemu potvrde o isporuci mjere pomoći u okviru Instrumenta moraju potpisati snage krajnjeg korisnika prilikom prijenosa vlasništva;

                           ii.

                           kontrola na licu mjesta pri čemu korisnik mora omogućiti Visokom predstavniku da se na zahtjev Visokog predstavnika provede kontrola na licu mjesta.

               3.   Visoki predstavnik provodi prvu procjenu mjere pomoći 18 mjeseci nakon isporuke opreme. Prema potrebi, to može uključivati provjeru isporučene opreme na licu mjesta. Završna evaluacija provodi se nakon završetka mjere pomoći. Uključuje opsežniju aktivnost utvrđivanja stečenih iskustava.

            Članak 6.
            Izvješćivanje
            Tijekom razdoblja provedbe Visoki predstavnik podnosi PSO-u šestomjesečna izvješća o provedbi mjere pomoći u skladu s člankom 63. Odluke (ZVSP) 2021/509. Administrator za mjere pomoći redovito obavješćuje Odbor za Instrument osnovan Odlukom (ZVSP) 2021/509 o izvršavanju prihoda i rashoda u skladu s člankom 38. te odluke.

            Članak 7.
            Suspenzija i ukidanje
            PSO može odlučiti u cijelosti ili djelomično suspendirati provedbu mjere pomoći u skladu s člankom 64. Odluke (ZVSP) 2021/509.
            PSO također može preporučiti Vijeću da ukine mjeru pomoći.

            Članak 8.
            Stupanje na snagu
            Ova Odluka stupa na snagu na dan donošenja.

            Sastavljeno u Bruxellesu 4. studenoga 2021.

                  Za Vijeće

                  Predsjednik

               G. DOVŽAN

            (1)  Odluka Vijeća (ZVSP) 2021/509 od 22. ožujka 2021. o uspostavi Europskog instrumenta mirovne pomoći i o stavljanju izvan snage Odluke (ZVSP) 2015/528 (SL L 102, 24.3.2021., str. 14.).

            (2)  Zajedničko stajalište Vijeća 2008/944/ZVSP od 8. prosinca 2008. o definiranju zajedničkih pravila kojima se uređuje kontrola izvoza vojne tehnologije i opreme (SL L 335, 13.12.2008., str. 99.).


title: Odluka Vijeća (EU) 2021/1940 od 9. studenoga 2021. o djelomičnoj suspenziji primjene Sporazuma između Europske unije i Republike Bjelarusa o pojednostavljenju izdavanja viza

text:
                  10.11.2021

                  HR

                  Službeni list Europske unije

                  L 396/58

         ODLUKA VIJEĆA (EU) 2021/1940
         od 9. studenoga 2021.
         o djelomičnoj suspenziji primjene Sporazuma između Europske unije i Republike Bjelarusa o pojednostavljenju izdavanja viza
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 77. stavak 2. točku (a) i članak 218. stavak 9.,
         uzimajući u obzir Sporazum između Europske unije i Republike Bjelarusa o pojednostavljenju izdavanja viza (1), a posebno njegov članak 14. stavak 5.,
         uzimajući u obzir prijedlog Europske komisije,
         budući da:

                     (1)

                     Sporazum između Europske unije i Republike Bjelarusa o pojednostavljenju izdavanja viza („Sporazum o pojednostavljenju izdavanja viza”) stupio je na snagu 1. srpnja 2020. usporedno sa Sporazumom između Europske unije i Republike Bjelarusa o ponovnom prihvatu osoba koje neovlašteno borave (2) („Sporazum o ponovnom prihvatu”).

                     (2)

                     Svrha je Sporazuma o pojednostavljenju izdavanja viza pojednostaviti, na temelju reciprociteta, izdavanje viza građanima Unije i Bjelarusa za planirani boravak koji ne prelazi 90 dana tijekom bilo kojeg razdoblja od 180 dana. Sporazumom o pojednostavljenju izdavanja viza doprinosi se jačanju međuljudskih kontakata i dijeljenju zajedničkih vrijednosti, među ostalim i poštovanju ljudskih prava i demokratskih načela.

                     (3)

                     Na temelju članka 14. stavka 5. Sporazuma o pojednostavljenju izdavanja viza svaka stranka može u cijelosti ili djelomično suspendirati Sporazum o pojednostavljenju izdavanja viza. Druga stranka obavješćuje se o odluci o suspenziji najkasnije 48 sati prije njezina stupanja na snagu. Stranka koja je suspendirala primjenu Sporazuma o pojednostavljenju izdavanja viza odmah obavješćuje drugu stranku o prestanku postojanja razloga za suspenziju.

                     (4)

                     Unija je kao reakciju na nastavak brutalne represije nad svim segmentima društva u Bjelarusu, a posebno na otmicu putničkog zrakoplova 23. svibnja 2021., zabranila bjelaruskim prijevoznicima prelijetanje područja Unije i pristup zračnim lukama Unije te je uvela četvrti paket sankcija protiv fizičkih i pravnih osoba, subjekata i tijela kao i ciljane gospodarske sankcije Uredbom Vijeća (EZ) br. 765/2006 (3) i Odlukom Vijeća 2012/642/ZVSP (4).

                     (5)

                     Bjelarus je kao odgovor na te mjere ograničavanja 28. lipnja 2021. najavio, kao mjeru odmazde, suspenziju svojeg sudjelovanja u Istočnom partnerstvu i suspenziju Sporazuma o ponovnom prihvatu. Prijedlog zakona o suspenziji Sporazuma o ponovnom prihvatu podnesen je bjelaruskom parlamentu 8. rujna 2021.

                     (6)

                     Istodobno Litva, a odnedavno i Poljska i Latvija, doživljavaju dosad nezabilježen porast nezakonitih migracijskih tokova iz Bjelarusa. To iznenadno povećanje upućuje na to da bjelaruski režim potiče nezakonite migracije u političke svrhe, a posebno kao odmazdu protiv Litve, Poljske i Latvije zbog njihova stajališta o Bjelarusu.

                     (7)

                     Poduzetim djelovanjima Bjelarus krši temeljna načela na osnovi kojih je sklopljen Sporazum o pojedostavljenju izdavanja viza te su ta djelovanja protivna interesima Unije i njezinih država članica. Posebno, tim djelovanjima ne pokazuje se da se poštuju ljudska prava ili demokratska načela te se njima potiču nezakonite migracije s državnog područja Bjelarusa na područje Unije.

                     (8)

                     Stoga bi trebalo suspendirati primjenu određenih odredaba Sporazuma o pojednostavljenju izdavanja viza koje se odnose na izdavanje viza za kratkotrajni boravak određenim kategorijama podnositelja zahtjeva za vizu, to jest članovima bjelaruskih službenih delegacija, članovima nacionalnih i regionalnih vlada i parlamenata Bjelarusa, članovima Ustavnog suda Bjelarusa i Vrhovnog suda Bjelarusa, pri izvršavanju njihovih dužnosti.

                     (9)

                     Ova Odluka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ (5); Irska stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

                     (10)

                     U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje,

               DONIJELO JE OVU ODLUKU:

            Članak 1.
            Suspendira se primjena sljedećih odredaba Sporazuma između Europske unije i Republike Bjelarusa o pojednostavnjenju izdavanja viza („Sporazum o pojednostavljenju izdavanja viza”):

                        (a)

                        članka 4. stavka 1. točke (a), u pogledu svakog podnositelja zahtjeva za vizu koji je član bjelaruske službene delegacije, uključujući stalne članove takve delegacije, koji na temelju službenog poziva upućenog Bjelarusu sudjeluje na službenim sastancima, savjetovanjima, pregovorima ili u programima razmjene, kao i na događanjima koja na državnom području jedne od država članica održavaju međuvladine organizacije;

                        (b)

                        članka 5. stavka 1. točaka (a) i (b), u pogledu svakog podnositelja zahtjeva za vizu koji je, pri izvršavanju svojih dužnosti, član nacionalne ili regionalne vlade ili parlamenta Bjelarusa, Ustavnog suda Bjelarusa ili Vrhovnog suda Bjelarusa, kao i svakog podnositelja zahtjeva za vizu koji je stalni član bjelaruske službene delegacije koji na temelju službenog poziva upućenog Bjelarusu redovito sudjeluje na sastancima, savjetovanjima, pregovorima ili u programima razmjene te na događanjima koja na državnom području jedne od država članica održavaju međuvladine organizacije;

                        (c)

                        članka 5. stavka 2. točke (a), u pogledu svakog podnositelja zahtjeva za vizu koji je član bjelaruske službene delegacije koji na temelju službenog poziva upućenog Bjelarusu redovito sudjeluje na službenim sastancima, savjetovanjima, pregovorima ili u programima razmjene, kao i na događanjima koja na državnom području država članica održavaju međuvladine organizacije;

                        (d)

                        članka 6. stavka 3. točaka (a) i (b), u pogledu svakog podnositelja zahtjeva za vizu koji je član nacionalne ili regionalne vlade ili parlamenta Bjelarusa, Ustavnog suda Bjelarusa ili Vrhovnog suda Bjelarusa, kao i svakog podnositelja zahtjeva za vizu koji je član bjelaruske službene delegacije, uključujući stalne članove takve delegacije, koji na temelju službenog poziva upućenog Bjelarusu sudjeluje na službenim sastancima, savjetovanjima, pregovorima ili u programima razmjene te na događanjima koja na državnom području jedne od država članica održavaju međuvladine organizacije.

            Članak 2.
            Predsjednik Vijeća u ime Unije šalje obavijest predviđenu u članku 14. stavku 5. Sporazuma o pojednostavljenju izdavanja viza najkasnije 48 sati prije stupanja na snagu ove Odluke.

            Članak 3.
            Ova Odluka stupa na snagu drugog dana od dana objave u Službenom listu Europske unije.

            Sastavljeno u Bruxellesu 9. studenoga 2021.

                  Za Vijeće

                  Predsjednik

               A. ŠIRCELJ

            (1)  SL L 180, 9.6.2020., str. 3.

            (2)  SL L 181, 9.6.2020., str. 3.

            (3)  Uredba Vijeća (EZ) br. 765/2006 od 18. svibnja 2006. o mjerama ograničavanja u odnosu na Bjelarus (SL L 134, 20.5.2006., str. 1.).

            (4)  Odluka Vijeća 2012/642/ZVSP od 15. listopada 2012. o mjerama ograničavanja s obzirom na stanje u Bjelarusu (SL L 285, 17.10.2012., str. 1.).

            (5)  Odluka Vijeća 2002/192/EZ od 28. veljače 2002. o zahtjevu Irske za sudjelovanje u pojedinim odredbama schengenske pravne stečevine (SL L 64, 7.3.2002., str. 20.).


title: Odluka Vijeća (EU) 2021/1941 od 9. studenoga 2021. o financijskim doprinosima koje stranke Europskog razvojnog fonda trebaju platiti radi financiranja tog fonda, uključujući gornju granicu za 2023., godišnji iznos za 2022., iznos prvog obroka za 2022. i indikativna, neobvezujuća predviđanja za očekivane godišnje iznose doprinosa za godine 2024. i 2025.

text:
                  10.11.2021

                  HR

                  Službeni list Europske unije

                  L 396/61

         ODLUKA VIJEĆA (EU) 2021/1941
         od 9. studenoga 2021.
         o financijskim doprinosima koje stranke Europskog razvojnog fonda trebaju platiti radi financiranja tog fonda, uključujući gornju granicu za 2023., godišnji iznos za 2022., iznos prvog obroka za 2022. i indikativna, neobvezujuća predviđanja za očekivane godišnje iznose doprinosa za godine 2024. i 2025.
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Unutarnji sporazum između predstavnika vlada država članica Europske unije koji su se sastali u okviru Vijeća, o financiranju pomoći Europske unije na temelju višegodišnjeg financijskog okvira za razdoblje od 2014. do 2020., u skladu sa Sporazumom o partnerstvu AKP-EU, i o dodjeli financijske pomoći za prekomorske zemlje i područja na koje se primjenjuje dio četvrti Ugovora o funkcioniranju Europske unije (1), a posebno njegov članak 7. stavak 2. u vezi s člankom 14. stavkom 3.,
         uzimajući u obzir Uredbu Vijeća (EU) 2018/1877 od 26. studenoga 2018. o financijskoj uredbi koja se primjenjuje na 11. europski razvojni fond i stavljanju izvan snage Uredbe (EU) 2015/323 (2), a posebno njezin članak 19. stavak 2.,
         uzimajući u obzir prijedlog Europske komisije,
         budući da:

                     (1)

                     U skladu s postupkom utvrđenim u člancima od 19. do 22. Uredbe (EU) 2018/1877 Komisija je do 15. listopada 2021. trebala podnijeti prijedlog u kojem određuje gornju granicu iznosa doprinosa za 2023., godišnji iznos doprinosa za 2022., iznos prvog obroka doprinosa za 2022. i indikativna i neobvezujuća predviđanja za očekivane godišnje iznose doprinosa za godine 2024. i 2025.

                     (2)

                     Na temelju članka 46. Uredbe (EU) 2018/1877 Europska investicijska banka (EIB) treba poslati Komisiji svoje ažurirane procjene obveza i plaćanja u okviru instrumenata kojima upravlja.

                     (3)

                     Na temelju članka 20. stavka 1. Uredbe (EU) 2018/1877 u okviru poziva za doprinose prvo se iskorištavaju iznosi utvrđeni za prethodne europske razvojne fondove („ERF”). Stoga bi trebalo uputiti poziv za sredstva na temelju Uredbe (EU) 2018/1877, za Komisiju i za EIB.

                     (4)

                     Na temelju članka 152. Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (3) („Sporazum o povlačenju”), Ujedinjena Kraljevina Velike Britanije i Sjeverne Irske („Ujedinjena Kraljevina”) ostaje sudionica u ERF-u do zaključenja 11. ERF-a i svih prethodnih nezaključenih ERF-ova. Međutim, u skladu s člankom 153. Sporazuma o povlačenju, ne smije se ponovno upotrijebiti udio Ujedinjene Kraljevine u opozvanim sredstvima iz projekata u okviru 11. ERF-a ako su ta sredstva opozvana nakon 31. prosinca 2020., ili u okviru prethodnih ERF-ova.

                     (5)

                     Odlukom Vijeća (EU) 2020/1708 (4) utvrđena je gornja granica godišnjeg iznosa doprinosa koji stranke ERF-a trebaju uplatiti za 2022. na 2 500 000 000 EUR za Komisiju, odnosno 300 000 000 EUR za EIB.

                     (6)

                     Kako bi se omogućila brza primjena mjera predviđenih ovom Odlukom, ova bi Odluka trebala stupiti na snagu sljedećeg dana od dana objave u Službenom listu Europske unije,

               DONIJELO JE OVU ODLUKU:

            Članak 1.
            Gornja granica godišnjeg iznosa doprinosa koje trebaju platiti stranke ERF-a za 2023. utvrđuje se na 2 100 000 000 EUR. Od tog je iznosa 1 800 000 000 EUR namijenjeno Komisiji, a 300 000 000 EUR EIB-u.

            Članak 2.
            Godišnji iznos doprinosa koje trebaju platiti stranke ERF-a za 2022. utvrđuje se na 2 800 000 000 EUR. Od tog je iznosa 2 500 000 000 EUR namijenjeno Komisiji, a 300 000 000 EUR EIB-u.

            Članak 3.
            Pojedinačne doprinose za ERF plaćaju stranke ERF-aKomisiji i EIB-u kao prvi obrok za 2022. u skladu s Prilogom.

            Članak 4.
            Povrat iznosa od 43 000 000 EUR neiskorištenih ili opozvanih sredstava iz projekata u okviru 8. i 9. ERF-a provodi se smanjenjem plaćanja prvog obroka za 2022. kako je utvrđeno u članku 3.

            Članak 5.
            Indikativna i neobvezujuća predviđanja za očekivani godišnji iznos doprinosa za 2024. utvrđuju se na 1 500 000 000 EUR za Komisiju te na 300 000 000 EUR za EIB, a za 2025. na 900 000 000 EUR za Komisiju te na 9 000 000 EUR za EIB.

            Članak 6.
            Ova Odluka stupa na snagu na dan objave u Službenom listu Europske unije.

            Sastavljeno u Bruxellesu 9. studenoga 2021.

                  Za Vijeće

                  Predsjednik

               A. ŠIRCELJ

            (1)  SL L 210, 6.8.2013., str. 1.

            (2)  SL L 307, 3.12.2018., str. 1.

            (3)  SL L 29, 31.1.2020., str. 7.

            (4)  Odluka Vijeća (EU) 2020/1708 od 13. studenoga 2020. o financijskim doprinosima koje države članice trebaju platiti radi financiranja Europskog razvojnog fonda, uključujući gornju granicu za 2022., godišnji iznos za 2021., prvi obrok za 2021. i indikativna, neobvezujuća predviđanja za očekivane godišnje iznose doprinosa za godine 2023. i 2024. (SL L 385, 17.11.2020., str. 13.).

            PRILOG
            Prvi obrok doprinosa za ERF za 2022. (EUR)

                        DRŽAVE ČLANICE I UJEDINJENA KRALJEVINA

                        Ključni postotak za 11. ERF

                        Prvi obrok za 2022. (EUR)

                        Ukupno

                        EIB
                        11. ERF

                        Komisija
                        11. ERF

                        BELGIJA

                        3,24927

                        3 249 270,00

                        35 741 970,00

                        38 991 240,00

                        BUGARSKA

                        0,21853

                        218 530,00

                        2 403 830,00

                        2 622 360,00

                        ČEŠKA

                        0,79745

                        797 450,00

                        8 771 950,00

                        9 569 400,00

                        DANSKA

                        1,98045

                        1 980 450,00

                        21 784 950,00

                        23 765 400,00

                        NJEMAČKA

                        20,57980

                        20 579 800,00

                        226 377 800,00

                        246 957 600,00

                        ESTONIJA

                        0,08635

                        86 350,00

                        949 850,00

                        1 036 200,00

                        IRSKA

                        0,94006

                        940 060,00

                        10 340 660,00

                        11 280 720,00

                        GRČKA

                        1,50735

                        1 507 350,00

                        16 580 850,00

                        18 088 200,00

                        ŠPANJOLSKA

                        7,93248

                        7 932 480,00

                        87 257 280,00

                        95 189 760,00

                        FRANCUSKA

                        17,81269

                        17 812 690,00

                        195 939 590,00

                        213 752 280,00

                        HRVATSKA

                        0,22518

                        225 180,00

                        2 476 980,00

                        2 702 160,00

                        ITALIJA

                        12,53009

                        12 530 090,00

                        137 830 990,00

                        150 361 080,00

                        CIPAR

                        0,11162

                        111 620,00

                        1 227 820,00

                        1 339 440,00

                        LATVIJA

                        0,11612

                        116 120,00

                        1 277 320,00

                        1 393 440,00

                        LITVA

                        0,18077

                        180 770,00

                        1 988 470,00

                        2 169 240,00

                        LUKSEMBURG

                        0,25509

                        255 090,00

                        2 805 990,00

                        3 061 080,00

                        MAĐARSKA

                        0,61456

                        614 560,00

                        6 760 160,00

                        7 374 720,00

                        MALTA

                        0,03801

                        38 010,00

                        418 110,00

                        456 120,00

                        NIZOZEMSKA

                        4,77678

                        4 776 780,00

                        52 544 580,00

                        57 321 360,00

                        AUSTRIJA

                        2,39757

                        2 397 570,00

                        26 373 270,00

                        28 770 840,00

                        POLJSKA

                        2,00734

                        2 007 340,00

                        22 080 740,00

                        24 088 080,00

                        PORTUGAL

                        1,19679

                        1 196 790,00

                        13 164 690,00

                        14 361 480,00

                        RUMUNJSKA

                        0,71815

                        718 150,00

                        7 899 650,00

                        8 617 800,00

                        SLOVENIJA

                        0,22452

                        224 520,00

                        2 469 720,00

                        2 694 240,00

                        SLOVAČKA

                        0,37616

                        376 160,00

                        4 137 760,00

                        4 513 920,00

                        FINSKA

                        1,50909

                        1 509 090,00

                        16 599 990,00

                        18 109 080,00

                        ŠVEDSKA

                        2,93911

                        2 939 110,00

                        32 330 210,00

                        35 269 320,00

                        UJEDINJENA KRALJEVINA

                        14,67862

                        14 678 620,00

                        161 464 820,00

                        176 143 440,00

                        UKUPNO EU-27 I UJEDINJENA KRALJEVINA

                        100,00

                        100 000 000,00

                        1 100 000 000,00

                        1 200 000 000,00


               10.11.2021

               HR

               Službeni list Europske unije

               C 456/263

      P9_TA(2021)0005
      Neulaganje prigovora na delegirani akt: datum primjene izmjena određenih detaljnih pravila proizvodnje za ekološke proizvode
      Odluka Europskog parlamenta o neulaganju prigovora na Delegiranu uredbu Komisije od 4. prosinca 2020. o izmjeni Delegirane uredbe (EU) 2020/427 u pogledu datuma primjene izmjena određenih detaljnih pravila proizvodnje za ekološke proizvode u Prilogu II. Uredbi (EU) 2018/848 Europskog parlamenta i Vijeća (C(2020)08462 – 2020/2902(DEA))
      (2021/C 456/28)

         Europski parlament,

                  —

                  uzimajući u obzir Delegiranu uredbu Komisije (C(2020)08462),

                  —

                  uzimajući u obzir pismo Komisije od 17. prosinca 2020. kojim od Europskog parlamenta traži da izjavi kako neće ulagati prigovor na Delegiranu uredbu,

                  —

                  uzimajući u obzir pismo Odbora za poljoprivredu i ruralni razvoj predsjedniku Konferencije predsjednika odbora od 14. siječnja 2021.,

                  —

                  uzimajući u obzir članak 290. Ugovora o funkcioniranju Europske unije,

                  —

                  uzimajući u obzir Uredbu (EU) 2018/848 Europskog parlamenta i Vijeća od 30. svibnja 2018. o ekološkoj proizvodnji i označivanju ekoloških proizvoda te stavljanju izvan snage Uredbe Vijeća (EZ) br. 834/2007 (1), a posebno njezin članak 12. stavak 2. točku (e), članak 14. stavak 2. točku (c) i članak 15. stavak 2. točke (a) i (d),

                  —

                  uzimajući u obzir članak 111. stavak 6. Poslovnika,

                  —

                  uzimajući u obzir preporuku za donošenje odluke Odbora za poljoprivredu i ruralni razvoj,

                  A.

                  budući da se zbog aktualne pandemije bolesti COVID-19 i znatnih ograničenja kretanja koje je ona uzrokovala sve države članice i poljoprivrednici u svima njima suočavaju s iznimnim poteškoćama;

                  B.

                  budući da je datum početka primjene Uredbe (EU) 2018/848, prvotno utvrđen za 1. siječnja 2021., nedavno izmijenjen Uredbom (EU) 2020/1693 na 1. siječnja 2022.;

                  C.

                  budući da je cilj delegirane uredbe uskladiti datum primjene Delegirane uredbe Komisije (EU) 2020/427 (2) s izmijenjenim datumom primjene Uredbe (EU) 2018/848;

                  D.

                  budući da, kako bi se izbjegle nejasnoće i osigurala pravna sigurnost ekološkog sektora, od ključne je važnosti ubrzati stupanje na snagu delegirane uredbe;

                  1.

                  izjavljuje da ne ulaže prigovor na Delegiranu uredbu;

                  2.

                  nalaže svojem predsjedniku da ovu Rezoluciju proslijedi Vijeću i Komisiji.

         (1)  SL L 150, 14.6.2018., str. 1.

         (2)  Delegirana uredba Komisije (EU) 2020/427 оd 13. siječnja 2020. o izmjeni Priloga II. Uredbi (EU) 2018/848 Europskog parlamenta i Vijeća u pogledu određenih detaljnih pravila proizvodnje za ekološke proizvode (SL L 87, 23.3.2020., str. 1.).


title: Odluka Političkog i sigurnosnog odbora (ZVSP) 2021/2162 od 25. studenoga 2021. o produljenju mandata voditelja misije ZSOP-a Europske unije u Nigeru (EUCAP Sahel Niger) (EUCAP Sahel Niger/1/2021)

text:
                  7.12.2021

                  HR

                  Službeni list Europske unije

                  L 437/1

         ODLUKA POLITIČKOG I SIGURNOSNOG ODBORA (ZVSP) 2021/2162
         od 25. studenoga 2021.
         o produljenju mandata voditelja misije ZSOP-a Europske unije u Nigeru (EUCAP Sahel Niger) (EUCAP Sahel Niger/1/2021)
         POLITIČKI I SIGURNOSNI ODBOR,
         uzimajući u obzir Ugovor o Europskoj uniji, a posebno njegov članak 38. treći stavak,
         uzimajući u obzir Odluku Vijeća 2012/392/ZVSP od 16. srpnja 2012. o misiji ZSOP-a Europske unije u Nigeru (EUCAP Sahel Niger) (1), a posebno njezin članak 9. stavak 1.,
         budući da:

                     (1)

                     Na temelju Odluke Vijeća 2012/392/ZVSP Politički i sigurnosni odbor (PSO) ovlašten je, u skladu s člankom 38. trećim stavkom Ugovora, donositi odgovarajuće odluke u svrhu provedbe političkog nadzora nad misijom ZSOP-a Europske unije u Nigeru (EUCAP Sahel Niger) i njezina strateškog usmjeravanja, uključujući odluku o imenovanju voditelja misije.

                     (2)

                     Vijeće je 7. rujna 2020. donijelo Odluku (ZVSP) 2020/1254 (2) o izmjeni Odluke 2012/392/ZVSP i produljenju mandata misije EUCAP Sahel Niger do 30. rujna 2022.

                     (3)

                     PSO je 16. prosinca 2020. donio Odluku (ZVSP) 2021/22 (3) o imenovanju gđe Antje PITTELKAU voditeljicom misije EUCAP Sahel Niger od 16. siječnja 2021. do 15. siječnja 2022.

                     (4)

                     Visoki predstavnik Unije za vanjske poslove i sigurnosnu politiku predložio je produljenje mandata gđe Antje PITTELKAU kao voditeljice misije EUCAP Sahel Niger od 16. siječnja 2022. do 30. rujna 2022.,

               DONIO JE OVU ODLUKU:

            Članak 1.
            Mandat gđe Antje PITTELKAU kao voditeljice misije ZSOP-a Europske unije u Nigeru (EUCAP Sahel Niger) produljuje se od 16. siječnja 2022. do 30. rujna 2022.

            Članak 2.
            Ova Odluka stupa na snagu na dan donošenja.
            Primjenjuje se od 16. siječnja 2022.

            Sastavljeno u Bruxellesu 25. studenoga 2021.

                  Za Politički i sigurnosni odbor

                  Predsjednica

               D. PRONK

            (1)  SL L 187, 17.7.2012., str. 48.

            (2)  Odluka Vijeća (ZVSP) 2020/1254 od 7. rujna 2020. o izmjeni Odluke 2012/392/ZVSP o misiji ZSOP-a Europske unije u Nigeru (EUCAP Sahel Niger) (SL L 294, 8.9.2020., str. 3.).

            (3)  Odluka Političkog i sigurnosnog odbora (ZVSP) 2021/22 od 16. prosinca 2020. o imenovanju voditelja misije ZSOP-a Europske unije u Nigeru (EUCAP Sahel Niger) (EUCAP Sahel Niger/2/2020) (SL L 9, 12.1.2021., str. 1.).


title: Odluka Političkog i sigurnosnog odbora (ZVSP) 2021/2163 od 25. studenoga 2021. o produljenju mandata voditelja Promatračke misije Europske unije u Gruziji (EUMM Georgia) (EUMM GEORGIA/1/2021)

text:
                  7.12.2021

                  HR

                  Službeni list Europske unije

                  L 437/3

         ODLUKA POLITIČKOG I SIGURNOSNOG ODBORA (ZVSP) 2021/2163
         od 25. studenoga 2021.
         o produljenju mandata voditelja Promatračke misije Europske unije u Gruziji (EUMM Georgia) (EUMM GEORGIA/1/2021)
         POLITIČKI I SIGURNOSNI ODBOR,
         uzimajući u obzir Ugovor o Europskoj uniji, a posebno njegov članak 38. treći stavak,
         uzimajući u obzir Odluku Vijeća 2010/452/ZVSP od 12. kolovoza 2010. o Promatračkoj misiji Europske unije u Gruziji, EUMM Georgia (1), a posebno njezin članak 10. stavak 1.,
         budući da:

                     (1)

                     Na temelju Odluke 2010/452/ZVSP Politički i sigurnosni odbor (PSO) ovlašten je, u skladu s člankom 38. trećim stavkom Ugovora, donositi odgovarajuće odluke u svrhu provedbe političkog nadzora nad Promatračkom misijom Europske unije u Gruziji (EUMM Georgia) i njezina strateškog usmjeravanja, uključujući odluku o imenovanju voditelja misije.

                     (2)

                     PSO je 11. veljače 2020. donio Odluku (ZVSP) 2020/200 (2) kojom je g. Marek SZCZYGIEŁ imenovan voditeljem misije EUMM Georgia od 15. ožujka 2020. do 14. prosinca 2020.

                     (3)

                     Vijeće je 3. prosinca 2020. donijelo Odluku (ZVSP) 2020/1990 (3) o produljenju mandata misije EUMM Georgia produljen do 14. prosinca 2022.

                     (4)

                     PSO je 8. prosinca 2020. donio Odluku (ZVSP) 2020/2048 (4) o produljenju mandata g. Mareka SZCZYGIEŁA kao voditelja misije EUMM Georgia od 15. prosinca 2020. do 14. prosinca 2021.

                     (5)

                     Visoki predstavnik Unije za vanjske poslove i sigurnosnu politiku predložio je produljenje mandata g. Mareka SZCZYGIEŁA kao voditelja misije EUMM Georgia od 15. prosinca 2021. do 14. prosinca 2022.,

               DONIO JE OVU ODLUKU:

            Članak 1.
            Mandat g. Mareka SZCZYGIEŁA kao voditelja Promatračke misije Europske unije u Gruziji (EUMM Georgia) produljuje se od 15. prosinca 2021. do 14. prosinca 2022.

            Članak 2.
            Ova Odluka stupa na snagu na dan donošenja.
            Primjenjuje se od 15. prosinca 2021.

            Sastavljeno u Bruxellesu 25. studenoga 2021.

                  Za Politički i sigurnosni odbor

                  Predsjednica

               D. PRONK

            (1)  SL L 213, 13.8.2010., str. 43.

            (2)  Odluka Političkog i sigurnosnog odbora (ZVSP) 2020/200 od 11. veljače 2020. o imenovanju voditelja Promatračke misije Europske unije u Gruziji (EUMM Georgia) i stavljanju izvan snage Odluke (ZVSP) 2018/2075 (EUMM Georgia/1/2020) (SL L 42, 14.2.2020., str. 15.).

            (3)  Odluka Vijeća (ZVSP) 2020/1990 od 3. prosinca 2020. o izmjeni Odluke 2010/452/ZVSP o Promatračkoj misiji Europske unije u Gruziji, EUMM Georgia (SL L 411, 7.12.2020., str. 1.).

            (4)  Odluka Političkog i sigurnosnog odbora (ZVSP) 2020/2048 od 8. prosinca 2020. o produljenju mandata voditelja Promatračke misije Europske unije u Gruziji (EUMM Georgia) (EUMM GEORGIA/2/2020) (SL L 420, 14.12.2020., str. 21.).


title: Odluka (EU) 2021/2159 Europskog parlamenta i Vijeća od 25. studenoga 2021. o mobilizaciji Europskog fonda za prilagodbu globalizaciji za radnike koji su proglašeni viškom na temelju zahtjeva iz Španjolske – EGF/2021/001 ES/País Vasco metal

text:
                  7.12.2021

                  HR

                  Službeni list Europske unije

                  L 436/38

         ODLUKA (EU) 2021/2159 EUROPSKOG PARLAMENTA I VIJEĆA
         od 25. studenoga 2021.
         o mobilizaciji Europskog fonda za prilagodbu globalizaciji za radnike koji su proglašeni viškom na temelju zahtjeva iz Španjolske – EGF/2021/001 ES/País Vasco metal
         EUROPSKI PARLAMENT I VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2021/691 Europskog parlamenta i Vijeća od 28. travnja 2021. o Europskom fondu za prilagodbu globalizaciji za radnike koji su proglašeni viškom (EGF) i stavljanju izvan snage Uredbe (EU) br. 1309/2013 (1), a posebno njezin članak 15. stavak 1.,
         uzimajući u obzir Međuinstitucijski sporazum od 16. prosinca 2020. između Europskog parlamenta, Vijeća Europske unije i Europske komisije o proračunskoj disciplini, suradnji u proračunskim pitanjima i dobrom financijskom upravljanju te novim vlastitim sredstvima, uključujući plan za uvođenje novih vlastitih sredstava (2), a posebno njegovu točku 9.,
         uzimajući u obzir prijedlog Europske komisije,
         budući da:

                     (1)

                     Cilj je Europskog fonda za prilagodbu globalizaciji za radnike koji su proglašeni viškom (EGF) pokazati solidarnost i promicati dostojanstveno i održivo zaposlenje u Uniji pružanjem potpore radnicima koji su proglašeni viškom i samozaposlenim osobama koje su prestale sa svojom djelatnošću u slučaju velikih restrukturiranja te pružanjem pomoći tim radnicima da se što je prije moguće ponovno uključe u dostojanstveno i održivo zaposlenje.

                     (2)

                     EGF ne smije premašiti najviši godišnji iznos od 186 milijuna EUR (u cijenama iz 2018.), kako je utvrđen člankom 8. Uredbe Vijeća (EU, Euratom) 2020/2093 (3).

                     (3)

                     Španjolska je 25. lipnja 2021. podnijela zahtjev za mobilizaciju EGF-a u pogledu radnika koji su proglašeni viškom u gospodarskom sektoru razvrstanom u odjeljak 25 (Proizvodnja gotovih metalnih proizvoda, osim strojeva i opreme) statističke klasifikacije ekonomskih djelatnosti u Europskoj zajednici („NACE”) (4) Rev. 2 u regiji País Vasco (ES21) koja je na razini 2 prema statističkoj nomenklaturi prostornih jedinica („NUTS”) (5) u Španjolskoj. Zahtjev je dopunjen dodatnim informacijama dostavljenima u skladu s člankom 8. stavkom 5. Uredbe (EU) 2021/691. Taj zahtjev ispunjava uvjete financijskog doprinosa iz EGF-a, kako je utvrđeno člankom 13. Uredbe (EU) 2021/691.

                     (4)

                     Stoga bi trebalo mobilizirati EGF kako bi se osigurao financijski doprinos u iznosu od 1 214 607 EUR za zahtjev koji je podnijela Španjolska.

                     (5)

                     Ova bi se Odluka trebala primjenjivati od dana njezina donošenja kako bi se što više skratilo vrijeme potrebno za mobilizaciju EGF-a,

               DONIJELI SU OVU ODLUKU:

            Članak 1.
            U okviru općeg proračuna Unije za financijsku godinu 2021. mobilizira se Europski fond za prilagodbu globalizaciji za radnike koji su proglašeni viškom da bi se osigurao iznos od 1 214 607 EUR u obliku odobrenih sredstava za preuzimanje obveza i odobrenih sredstava za plaćanje.

            Članak 2.
            Ova Odluka stupa na snagu na dan objave u Službenom listu Europske unije.
            Primjenjuje se od 25. studenoga 2021.

            Sastavljeno u Strasbourgu, 25. studenoga 2021.

                  Za Europski parlament

                  Predsjednik

               D. M. SASSOLI

                  Za Vijeće

                  Predsjednik

               A. LOGAR

            (1)  SL L 153, 3.5.2021., str. 48.

            (2)  SL L 433 I, 22.12.2020., str. 28.

            (3)  Uredba Vijeća (EU, Euratom) 2020/2093 od 17. prosinca 2020. kojom se utvrđuje višegodišnji financijski okvir za razdoblje 2021. – 2027. (SL L 433 I, 22.12.2020., str. 11.).

            (4)  Uredba (EZ) br. 1893/2006 Europskog parlamenta i Vijeća od 20. prosinca 2006. o utvrđivanju statističke klasifikacije ekonomskih djelatnosti NACE Revision 2 te izmjeni Uredbe Vijeća (EEZ) br. 3037/90 kao i određenih uredbi EZ-a o posebnim statističkim područjima (SL L 393, 30.12.2006., str. 1.).

            (5)  Delegirana uredba Komisije (EU) 2019/1755 оd 8. kolovoza 2019. o izmjeni prilogâ Uredbi (EZ) br. 1059/2003 Europskog parlamenta i Vijeća o uspostavi zajedničke klasifikacije prostornih jedinica za statistiku (NUTS) (SL L 270, 24.10.2019., str. 1.).


title: Odluka Vijeća (ZVSP) 2021/2160 od 6. prosinca 2021. o izmjeni Odluke (ZVSP) 2020/1999 o mjerama ograničavanja zbog teških kršenja i povreda ljudskih prava

text:
                  7.12.2021

                  HR

                  Službeni list Europske unije

                  L 436/40

         ODLUKA VIJEĆA (ZVSP) 2021/2160
         od 6. prosinca 2021.
         o izmjeni Odluke (ZVSP) 2020/1999 o mjerama ograničavanja zbog teških kršenja i povreda ljudskih prava
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 7. prosinca 2020. donijelo Odluku (ZVSP) 2020/1999 (1).

                     (2)

                     Mjere utvrđene u člancima 2. i 3. Odluke (ZVSP) 2020/1999 primjenjuju se u pogledu fizičkih i pravnih osoba, subjekata i tijela navedenih u Prilogu Odluci (ZVSP) 2020/1999 do 8. prosinca 2021.

                     (3)

                     Na temelju preispitivanja Priloga Odluci (ZVSP) 2020/1999 mjere utvrđene u člancima 2. i 3. te odluke u pogledu fizičkih i pravnih osoba, subjekata i tijela navedenih u tom prilogu trebalo bi produljiti do 8. prosinca 2022., osim u pogledu jedne preminule osobe, čiji bi unos trebalo ukloniti iz tog priloga. Trebalo bi ažurirati unose za sedam osoba navedenih u tom prilogu.

                     (4)

                     Odluku (ZVSP) 2020/1999 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Odluka (ZVSP) 2020/1999 mijenja se kako slijedi:

                        1.

                        članak 10. zamjenjuje se sljedećim:

                           „Članak 10.
                           Ova Odluka primjenjuje se do 8. prosinca 2023. i stalno se preispituje. Mjere utvrđene u člancima 2. i 3. primjenjuju se u pogledu fizičkih i pravnih osoba, subjekata i tijela navedenih u Prilogu do 8. prosinca 2022.”;

                        2.

                        Prilog se mijenja kako je navedeno u Prilogu ovoj Odluci.

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 6. prosinca 2021.

                  Za Vijeće

                  Predsjednik

               J. CIGLER KRALJ

            (1)  Odluka Vijeća (ZVSP) 2020/1999 od 7. prosinca 2020. o mjerama ograničavanja zbog teških kršenja i povreda ljudskih prava (SL L 410I, 7.12.2020., str. 13.).

            PRILOG
            U Prilogu Odluci (ZVSP) 2020/1999, popis fizičkih osoba utvrđen u odjeljku A („Fizičke osobe”) mijenja se kako slijedi:

                        1.

                        unos br. 11. (za Mohammeda Khalifu AL-KANIJA (također poznat kao Mohamed Khalifa Abderrahim Shaqaqi AL-KANI, Mohammed AL-KANI, Muhammad Omar AL-KANI)) briše se;

                        2.

                        unosi za sljedećih sedam fizičkih osoba zamjenjuju se sljedećim:

                                    Imena (transliteracija na latinično pismo)

                                    Imena

                                    Identifikacijski podaci

                                    Razlozi za uvrštenje na popis

                                    Datum uvrštenja na popis

                                    „4.

                                    Viktor Vasilievich (Vasilyevich) ZOLOTOV

                                    Виктор Васильевич ЗОЛОТОВ

                                    Funkcija(-e): direktor Savezne službe postrojbi Nacionalne garde Ruske Federacije (Rosgvardia)
                                    Datum rođenja: 27.1.1954.
                                    Mjesto rođenja: Sasovo, Ruski SFSR (sada Ruska Federacija)
                                    Državljanstvo: rusko
                                    Spol: muški

                                    Viktor Zolotov direktor je Savezne službe postrojbi Nacionalne garde Ruske Federacije (Rosgvardia) od 5. travnja 2016. i stoga vrhovni zapovjednik postrojbi Nacionalne garde Ruske Federacije, kao i zapovjednik OMON-a – mobilne jedinice za posebne namjene integrirane u Rosgvardiju. Na toj funkciji nadgleda sve aktivnosti postrojbi Rosgvardije i OMON-a. U svojstvu direktora Rosgvardije odgovoran je za teška kršenja ljudskih prava u Rusiji, uključujući proizvoljna uhićenja i pritvaranja te sustavne i raširene povrede slobode mirnog okupljanja i slobode udruživanja, osobito nasilnom represijom prosvjeda i demonstracija.

                                    2.3.2021.

                                    Rosgvardia je angažirana za gušenje prosvjeda za podršku Navaljnom 23. siječnja i 21. travnja 2021., a prema izvješćima mnogi službenici OMON-a i Nacionalne garde upotrebljavali su brutalnost i nasilje nad prosvjednicima. Snage sigurnosti napale su desetke novinara, uključujući dopisnicu Meduze Kristinu Safronovu, koju je udario službenik OMON-a, i novinarku lista Novaja gazeta Yelizavetu Kirpanovu, kojoj su udarcem policijskom palicom raskrvarili glavu. Tijekom prosvjeda 23. siječnja 2021. snage sigurnosti proizvoljno su pritvorile više od tristo maloljetnika.

                                    5.

                                    ZHU Hailun

                                    朱海仑 (kineski način pisanja)

                                    Funkcija(-e): član 13. Nacionalnog narodnog kongresa Narodne Republike Kine (saziv od 2018. do 2023.) koji zastupa Autonomnu ujgursku regiju Xinjiang (XUAR). Član Odbora za nadzor i pravosuđe u okviru Nacionalnog narodnog kongresa (od 19. ožujka 2018.).

                                    Bivši tajnik Odbora za politička i pravna pitanja Autonomne ujgurske regije Xinjiang (XUAR) i bivši zamjenik tajnika partijskog odbora XUAR-a (od 2016. do 2019.). Bivši zamjenik predsjednika Stalnog odbora u okviru 13. Narodnog kongresa XUAR-a, regionalnog zakonodavnog tijela (od 2019. do 5. veljače 2021., no i dalje aktivno barem do ožujka 2021.). Član 13. Nacionalnog narodnog kongresa Narodne Republike Kine (saziv od 2018. do 2023.) koji zastupa XUAR. Od 19. ožujka 2018. član Odbora za nadzor i pravosuđe u okviru Nacionalnog narodnog kongresa.

                                    22.3.2021.

                                    Datum rođenja: siječanj 1958.
                                    Mjesto rođenja: Lianshui, Jiangsu (Kina)
                                    Državljanstvo: kinesko
                                    Spol: muški

                                    Kao tajnik Odbora za politička i pravna pitanja XUAR-a (od 2016. do 2019.) Zhu Hailun bio je odgovoran za održavanje unutarnje sigurnosti i izvršavanje zakonodavstva u XUAR-u. Obnašajući tu funkciju bio je na ključnom političkom položaju te zadužen za nadzor i provedbu programa masovnog nadzora, pritvaranja i indoktrinacije usmjerenog na Ujgure i osobe koje su pripadnici drugih muslimanskih etničkih manjina. Zhu Hailun opisan je kao „arhitekt” tog programa. Stoga je odgovoran za teška kršenja ljudskih prava u Kini, posebice masovna proizvoljna pritvaranja Ujgurâ i osoba koje su pripadnici drugih muslimanskih etničkih manjina.
                                    Kao zamjenik predsjednika Stalnog odbora u okviru 13. Narodnog kongresa XUAR-a (od 2019. do 5. veljače 2021.) Zhu Hailun nastavio je vršiti odlučujući utjecaj u XUAR-u, u kojem se nastavlja provoditi program masovnog nadzora, pritvaranja i indoktrinacije usmjeren na Ujgure i osobe koje su pripadnici drugih muslimanskih etničkih manjina.

                                    9.

                                    JONG Kyong-thaek (također poznat kao CHO’NG, Kyo’ng-t’aek)

                                    정경택 (korejski način pisanja)

                                    Funkcija(-e): ministar državne sigurnosti Demokratske Narodne Republike Koreje
                                    Datum rođenja: između 1.1.1961. i 31.12.1963.
                                    Državljanstvo: Demokratske Narodne Republike Koreje
                                    Spol: muški

                                    Jong Kyong-thaek ministar je državne sigurnosti Demokratske Narodne Republike Koreje od 2017. Ministarstvo državne sigurnosti Demokratske Narodne Republike Koreje jedna je od vodećih institucija zaduženih za provedbu represivnih sigurnosnih politika Demokratske Narodne Republike Koreje, s naglaskom na utvrđivanju i suzbijanju političkog neslaganja, priljeva „subverzivnih” informacija iz inozemstva i svakog drugog ponašanja koje se smatra ozbiljnom političkom prijetnjom političkom sustavu i njegovu vodstvu.
                                    Kao voditelj Ministarstva državne sigurnosti Jong Kyong-thaek odgovoran je za teška kršenja ljudskih prava u DNRK-u, posebice mučenje i drugo okrutno, neljudsko ili ponižavajuće postupanje ili kažnjavanje, izvansudska, prijeka ili proizvoljna pogubljenja i ubojstva, prisilni nestanak osoba te proizvoljna uhićenja ili pritvaranja, kao i raširen prisilni rad i seksualno nasilje nad ženama.

                                    22.3.2021.

                                    10.

                                    RI Yong Gil (također poznat kao RI Yong Gi, RI Yo’ng-kil, YI Yo’ng-kil)

                                    리영길 (korejski način pisanja)

                                    Funkcija(-e): ministar nacionalne obrane Demokratske Narodne Republike Koreje
                                    Datum rođenja: 1955.
                                    Državljanstvo: Demokratske Narodne Republike Koreje
                                    Spol: muški

                                    Ri Yong Gil ministar je nacionalne obrane Demokratske Narodne Republike Koreje. Od siječnja 2021. do lipnja ili srpnja 2021. bio je ministar socijalne sigurnosti. Od 2018. do siječnja 2021. bio je načelnik glavnog stožera Narodne armije Koreje.
                                    Kao ministar nacionalne obrane Ri Yong Gil odgovoran je za teška kršenja ljudskih prava u Demokratskoj Narodnoj Republici Koreji, koja su, među ostalim, počinili članovi Zapovjedništva za vojnu sigurnost i drugih jedinica Narodne armije Koreje.
                                    Ministarstvo socijalne sigurnosti Demokratske Narodne Republike Koreje (ranije poznato kao Ministarstvo narodne sigurnosti ili Ministarstvo javne sigurnosti) i Zapovjedništvo za vojnu sigurnost glavne su institucije zadužene za provedbu represivnih sigurnosnih politika Demokratske Narodne Republike Koreje, što uključuje ispitivanje i kažnjavanje osoba koje „nezakonito” bježe iz Demokratske Narodne Republike Koreje. Osobito, preko svojeg Ureda za zatvorske ustanove Ministarstvo socijalne sigurnosti zaduženo je za vođenje zatvorskih kampova i radnih centara za kratkotrajno pritvaranje u kojima se zatvorenici/pritvorenici namjerno izgladnjuju te se prema njima na druge načine neljudski postupa.

                                    22.3.2021.

                                    Kao bivši voditelj Ministarstva socijalne sigurnosti Ri Yong Gil odgovoran je za teška kršenja ljudskih prava u Demokratskoj Narodnoj Republici Koreji, posebice mučenje i drugo okrutno, neljudsko ili ponižavajuće postupanje ili kažnjavanje, izvansudska, prijeka ili proizvoljna pogubljenja i ubojstva, prisilni nestanak osoba i proizvoljna uhićenja ili pritvaranja, kao i raširen prisilni rad i seksualno nasilje nad ženama.
                                    Kao bivši načelnik glavnog stožera Narodne armije Koreje Ri Yong Gil također je odgovoran za raširena teška kršenja ljudskih prava koja je počinila Narodna armija Koreje.

                                    12.

                                    Abderrahim AL-KANI (također poznat kao AL-KANI Abdul-Rahim, AL-KANI Abd-al-Rahim)

                                    الرحيم الكاني عبد (arapski način pisanja)

                                    Funkcija(-e): član milicije Kaniyat
                                    Datum rođenja: 7.9.1997.
                                    Državljanstvo: libijsko
                                    Broj putovnice: PH3854LY
                                    Broj osobne iskaznice: 119970331820
                                    Spol: muški

                                    Abderrahim Al-Kani ključan je član milicije Kaniyat i brat vođe milicije Kaniyat Mohammeda Khalife Al-Khanija (preminuo u srpnju 2021.). Milicija Kaniyat imala je kontrolu nad libijskim gradom Tarhuna od 2015. do lipnja 2020.
                                    Abderrahim Al-Kani je zadužen za unutarnju sigurnost za miliciju Kaniyat. U tom svojstvu odgovoran je za teške povrede ljudskih prava u Libiji, posebice izvansudska pogubljenja i prisilne nestanke osoba u Tarhuni u razdoblju od 2015. do lipnja 2020.
                                    Abderrahim Al-Kani i milicija Kaniyat početkom lipnja 2020. pobjegli su iz Tarhune u istočnu Libiju. Nakon toga u Tarhuni je otkriveno više masovnih grobnica za koje je odgovornost pripisana miliciji Kaniyat.

                                    22.3.2021.

                                    13.

                                    Aiub Vakhaevich KATAEV (također poznat kao Ayubkhan Vakhaevich KATAEV)

                                    Аюб Вахаевич КАТАЕВ (također poznat kao Аюбхан Вахаевич КАТАЕВ)

                                    Funkcija(-e): bivši načelnik odjela Ministarstva unutarnjih poslova Ruske Federacije u gradu Argun u Republici Čečeniji.
                                    Datum rođenja: 1.12.1980. ili 1.12.1984.
                                    Državljanstvo: rusko
                                    Spol: muški

                                    Do 2018. načelnik odjela Ministarstva unutarnjih poslova Ruske Federacije u gradu Argun u Republici Čečeniji.
                                    U svojstvu načelnika odjela Ministarstva unutarnjih poslova Ruske Federacije u Argunu Aiub Kataev nadzirao je aktivnosti lokalnih agencija za državnu sigurnost i policijskih agencija. Na tom položaju osobno je nadzirao raširene i sustavne progone u Čečeniji, koji su započeli 2017. Represija je usmjerena protiv lezbijki, homoseksualaca, biseksualnih, transrodnih i interseksualnih (LGBTI) osoba, osoba za koje se smatra da pripadaju LGBTI skupinama, i drugih pojedinaca za koje se sumnja da su protivnici vođe Republike Čečenije Ramzana Kadirova. Aiub Kataev i snage koje su bile pod njegovim zapovjedništvom odgovorni su za teška kršenja ljudskih prava u Rusiji, posebice mučenje i drugo okrutno, neljudsko ili ponižavajuće postupanje, kao i proizvoljna uhićenja i pritvaranja te izvansudska ili proizvoljna pogubljenja i ubojstva.
                                    Prema brojnim svjedocima, Aiub Kataev osobno je nadzirao mučenje pritvorenika te sudjelovao u tim mučenjima.

                                    22.3.2021.

                                    14.

                                    Abuzaid (Abuzayed) Dzhandarovich VISMURADOV

                                    Абузайд Джандарович ВИСМУРАДОВ (ruski način pisanja)

                                    Funkcija(-e): bivši zapovjednik tima „Terek” u okviru Posebne jedinice za brzi odgovor (SOBR), zamjenik premijera Republike Čečenije, neslužbeni tjelohranitelj vođe Republike Čečenije Ramzana Kadirova.
                                    Datum rođenja: 24.12.1975.

                                    Bivši zapovjednik tima „Terek” u okviru Posebne jedinice za brzi odgovor (SOBR). Od 23. ožujka 2020. zamjenik premijera Republike Čečenije. Neslužbeni tjelohranitelj vođe Republike Čečenije Ramzana Kadirova.
                                    Abuzaid Vismuradov bio je zapovjednik odjela „Terek” u okviru SOBR-a od ožujka 2012. do ožujka 2020. Na tom položaju osobno je nadzirao raširene i sustavne progone u Čečeniji, koji su započeli 2017. Represija je usmjerena protiv lezbijki, homoseksualaca, biseksualnih, transrodnih i interseksualnih (LGBTI) osoba, osoba za koje se smatra da pripadaju LGBTI skupinama i drugih pojedinaca za koje se sumnja da su protivnici vođe Republike Čečenije Ramzana Kadirova.

                                    22.3.2021.”

                                    Mjesto rođenja: Akhmat-Yurt/Khosi-Yurt, nekadašnja Čečensko-Inguška Autonomna Sovjetska Socijalistička Republika (ASSR), sada Republika Čečenija (Ruska Federacija)
                                    Državljanstvo: rusko
                                    Spol: muški

                                    Abuzaid Vismuradov i jedinica „Terek” koja je bila pod njegovim zapovjedništvom odgovorni su za teška kršenja ljudskih prava u Rusiji, posebice mučenje i drugo okrutno, neljudsko ili ponižavajuće postupanje, kao i proizvoljna uhićenja i pritvaranja te izvansudska i proizvoljna ubojstva i pogubljenja.
                                    Prema brojnim svjedocima, Abuzaid Vismuradov osobno je nadzirao mučenje pritvorenika te sudjelovao u tim mučenjima. Bliski je suradnik vođe Republike Čečenije Ramzana Kadirova, koji već godinama provodi kampanju represije protiv svojih političkih protivnika.


title: Odluka Vijeća (ZVSP) 2021/2161 od 6. prosinca 2021. o izmjeni Odluke (ZVSP) 2018/1788 o potpori Centru za kontrolu malog i lakog oružja za jugoistočnu i istočnu Europu (SEESAC) radi provedbe Regionalnog plana za suzbijanje nezakonitog trgovanja oružjem na zapadnom Balkanu

text:
                  7.12.2021

                  HR

                  Službeni list Europske unije

                  L 436/46

         ODLUKA VIJEĆA (ZVSP) 2021/2161
         od 6. prosinca 2021.
         o izmjeni Odluke (ZVSP) 2018/1788 o potpori Centru za kontrolu malog i lakog oružja za jugoistočnu i istočnu Europu (SEESAC) radi provedbe Regionalnog plana za suzbijanje nezakonitog trgovanja oružjem na zapadnom Balkanu
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 28. stavak 1. i članak 31. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 19. studenoga 2018. donijelo Odluku (ZVSP) 2018/1788 (1).

                     (2)

                     Odlukom (ZVSP) 2018/1788 predviđeno je razdoblje provedbe u trajanju od 36 mjeseci za aktivnosti iz njezina članka 1. od datuma sklapanja sporazuma iz njezina članka 3. stavka 3.

                     (3)

                     Partner u provedbi, Program Ujedinjenih naroda za razvoj, koji djeluje u ime Centra za kontrolu malog i lakog oružja za jugoistočnu i istočnu Europu, zatražio je produljenje razdoblja provedbe Odluke (ZVSP) 2018/1788 do 17. listopada 2022., s obzirom na kašnjenje u provedbi projektnih aktivnosti na temelju Odluke (ZVSP) 2018/1788 zbog učinka pandemije bolesti COVID-19.

                     (4)

                     Nastavak aktivnosti iz članka 1. Odluke (ZVSP) 2018/1788 do 17. listopada 2022. može se provoditi bez ikakvih posljedica na financijska sredstva.

                     (5)

                     Članak 5. stavak 2. Odluke (ZVSP) 2018/1788 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Članak 5. stavak 2. Odluke (ZVSP) 2018/1788 zamjenjuje se sljedećim:

                  „2.   Ova Odluka prestaje važiti 17. listopada 2022.”.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 6. prosinca 2021.

                  Za Vijeće

                  Predsjednik

               J. CIGLER KRALJ

            (1)  Odluka Vijeća (ZVSP) 2018/1788 od 19. studenoga 2018. o potpori Centru za kontrolu malog i lakog oružja za jugoistočnu i istočnu Europu (SEESAC) radi provedbe Regionalnog plana za suzbijanje nezakonitog trgovanja oružjem na zapadnom Balkanu (SL L 293, 20.11.2018., str. 11.).